Jogginggallinn er jólagjöf ársins 2021. Þetta er niðurstaða rýnihóps Rannsóknaseturs verslunarinnar en forstöðumaður setursins segir bæði ástandið í samfélaginu og umhverfissjónarmið hafa ráðið för við valið.
Verkefnið Jólagjöf ársins hefur legið í dvala hjá Rannsóknasetri verslunarinnar frá árinu 2015. Það hefur nú verið endurvakið með nokkuð breyttu sniði og segir Sigrún Ösp Sigurjónsdóttir, forstöðumaður rannsóknasetursins, að gagna hafi verið aflað frá verslunum og neytendur spurðir hvað þeir vildu í jólagjöf. Eins og í fyrri tíð fór rýnihópur RSV svo yfir árið í verslun og ræddi jólagjöf ársins. Niðurstaðan var svo jogginggallinn.
Það er bæði vegna þess að rýnihópurinn var töluvert samróma um að ástandið í landinu undanfarin 2 ár hefði greinilega áhrif á neysluvenjur og það var mikill samhljómur að allt sem léti manni líða vel væri vinsælt
Umhverfissjónarmið skiptu einnig máli við valið. Gallinn hefði notagildi, gæti bæði verið tískuvara og þægileg heimaföt og svo sé hægt að kaupa notaða galla.
Fleiri mögulegar gjafir rötuðu þó í umræðuna um jólagjöf ársins.
Það bar einnig á góma í rýnihópnum, aðrir hlutir voru líka ræddir. Þar á meðal hinn alræmdi Air Fryer sem hefur verið svo mikið á vörum manna undanfarna mánuði og greinilega líka í innkaupakörfum. Samkvæmt gögnum sem við höfum fengið frá verslunum voru að minnsta kosti 1.600 eintök sem seldust í nóvembermánuði og mér sýnist á fréttum síðustu daga að það sé ekkert verið að selja minna af þeirri græju núna.
Jólagjöf ársins 2021 er jogging gallinn. Þetta er niðurstaða Rannsóknaseturs verslunarinnar 